
ИЗГОТВЯНЕ НА СОЦИАЛНА ОЦЕНКА ПО ЧЛ. 12 ОТ ЗАКОНА ЗА ИНТЕГРАЦИЯ НА ХОРАТА С УВРЕЖДАНИЯ/Продължение от миналия брой/
ІІІ. Подаване на молба за извършване на социална оценка и съпътстващи я документи

Лицата по чл. 12, ал. 2 ЗИХУ подават молба за извършване на социална оценка до директора на дирекция "Социално подпомагане" по постоянен адрес по образец съгласно Приложение № 1 към ППЗИХУ (чл. 11, ал. 1 ППЗИХУ).

Към молбата се прилагат:

1. документ за самоличност (за справка);

2. експертно решение на ТЕЛК/НЕЛК или ЛКК;

3. съдебно решение или административен акт (само за осиновител, настойник или попечител; семейство на роднини, близки или приемно семейство);

4. други документи от значение за извършване на социалната оценка.

ІV. Изготвяне на социалната оценка

В 30-дневен срок от подаване на молбата социален работник от дирекция "Социално подпомагане" изготвя социален доклад по образец съгласно Приложение № 2 към ППЗИХУ. Когато е подадена молба за извършване на социална оценка на дете с увреждане, социалният доклад се изготвя от социален работник от отдел "Закрила на детето" в дирекция "Социално подпомагане". Социалните работници, на които е възложено изготвянето на социален доклад, извършват посещение на лицето с увреждане с цел установяване на обстоятелства от социален, семеен, битов и здравен характер, свързани с възможността за интеграция на лицето (чл. 11, ал. 2-4 ППЗИХУ).

Председателят на консултативната комисия представя пред членовете й включените за разглеждане в дневния ред молби и изготвените към тях социални доклади, въз основа на които комисията преценява:

1. потребностите от рехабилитация на лицето с увреждане;

2. възможностите за трудова дейност и професионална реализация;

3. възможностите за квалификация и преквалификация на лицето;

4. обстоятелствата от социален, здравен, семеен и битов характер, отнасящи се до възможността за интеграция на лицето с увреждане (чл. 12 ППЗИХУ).

По всяка постъпила молба се изготвя социална оценка по образец съгласно Приложение № 3 към ППЗИХУ, която се подписва от всички членове на комисията (чл. 13, ал. 1 ППЗИХУ).

Социалната оценка съдържа индивидуален план с препоръки към лицето за:

- интегрирано обучение или обучение в специализирано училище;

- трудова заетост в интегрирана среда или в специализирани предприятия и кооперации;

- обучение в център за квалификация или преквалификация;

- ползване на подходящ вид социални услуги;

- други възможности за интеграция (чл. 13, ал. 2 ППЗИХУ).

След преценка на всички обстоятелства комисията може да отправи предложение до директора на дирекция "Социално подпомагане" за отпускане на месечна добавка за социална интеграция на лицето с трайно увреждане (чл. 13, ал. 3 ППЗИХУ).

Социалната оценка се изготвя в 4 екземпляра – за комисията, за лицето, за дирекция "Социално подпомагане" и за Агенцията за хората с увреждания. В 14-дневен срок от изготвянето й социалната оценка се връчва на лицето, подало молбата (чл. 13, ал. 4 и 6 ППЗИХУ).

Социалната оценка има препоръчителен характер и поради това не подлежи на обжалване.

 Резултат от процедурата

Получаването на социална оценка с предложение за отпускане на месечна добавка за социална интеграция по чл. 42 ЗИХУ е необходимо условие за отпускане на такава добавка. Следователно подаването на молба за изготвяне на социална оценка трябва да предхожда подаването на молба за отпускане на месечна добавка за социална интеграция.

Съгласно разпоредбата на чл. 14, ал. 1 ППЗИХУ социалната оценка се издава за срока, посочен в експертното решение за определяне процента на намалена работоспособност или в решението за определяне на намалена възможност за социална адаптация при децата.

В случаите, когато степента на намалена работоспособност на лицето с трайно увреждане е установена, след като то е навършило възрастта за придобиване право на пенсия за осигурителен стаж и възраст, или лицето с трайно увреждане придобие право на пенсия за осигурителен стаж и възраст преди изтичане на срока на експертното решение на ТЕЛК/НЕЛК, срокът на експертното решение се приема за пожизнен при ползване на правата по ППЗИХУ (чл. 14, ал. 2 ППЗИХУ).

Срокът на действие на социална оценка, издадена въз основа на пожизнено експертно решение, е 5 години от датата на издаването й (чл. 14, ал. 3 ППЗИХУ).

Нова социална оценка може да бъде извършена преди изтичане на срока на предходната оценка по желание на правоимащите лица при:

1. издаване на ново експертно решение от ТЕЛК/НЕЛК преди изтичането на срока на действащото решение;

2. промяна в потребностите на лицето;

3. промяна във възможностите за интеграция на лицето (чл. 14, ал. 4 ППЗИХУ).

Изготвените социални оценки се съхраняват за срок 10 години в дирекция "Социално подпомагане", след което документите подлежат на експертиза и след утвърждаването на резултатите от нея се пристъпва към предаването им в Държавния архивен фонд (чл. 15 ППЗИХУ).

 Примерни образци, документи и формуляри

Социална оценка по чл. 12 от Закона за интеграция на хората с увреждания

Молба за изготвяне на социална оценка

Социален доклад по чл. 11, ал. 2 от Правилника за прилагане на Закона за хората с увреждания
България вече има 35 000 военноинвалиди , като само 250 - 300 от тях са ветерани от войните. Останалите са наборни войници, които са се наранили или са получили някакво заболяване по време на службата. Високият брой обаче идва от военнопострадалите - близки на загинали или пострадали при кадрова и наборна служба и при отбраната на страната. Тази цифра се е образувала от поне 40 години, поясниха военни експерти. 

До началото на март у нас за първи път ще има централен регистър на военноинвалидите и в него ще бъдат включени всички 35 хиляди души, съобщи вчера началникът на отдел "Социална политика" в МО Николай Икономов. 

По данни на НОИ военноинвалиди със загубена трудоспособност над 50 на сто са около 9500 души, но на картотекиране в новия регистър ще подлежат всички военноинвалиди, включително тези с процент загубена трудоспособност под 50 на сто. 

Най-често правата си не познават военнопострадалите, обясниха от МО. Те са разделени в няколко категории: преживелият съпруг/съпруга, децата и родителите на загинали при изпълнение на кадрова или наборна служба и при отбраната на страната; съпруг/съпруга и деца, а ако няма такива - родители на починали военноинвалиди; съпруг/съпруга и деца, а ако няма такива - родители на военноинвалиди. 

За да получат книжка и за да бъдат включени в регистъра, от 10 февруари всички военноинвалиди и военнопострадали ще могат да подават заявления в МО, военните клубове и окръжия в страната, военните отдели по общини, както и в Съюза на военноинвалидите и военнопострадалите. Там може да се намери информация за всички необходими документи за включване в регистъра. 

Според нова наредба военноинвалидите с 50 и над 50 на сто намалена работоспособност имат право на лекарства, отпускани по списък. За тях те ще плащат 25 на сто от стойността, а останалите 75% са за сметка на държавния бюджет. 

На по-евтини лекарства имат право и военноинвалидите с намалена работоспособност до 50 на сто и военнопострадалите. Те ще плащат 50 на сто от стойността на лекарството. Останалата част от цената на медикаментите ще поема бюджетът.
Прокуратурата проверява всички ТЕЛК за фалшиви решения за инвалидност 

Върховната административна прокуратура (ВАП) ще проверява всички териториални експертни лекарски комисии (ТЕЛК) – органите, които издават решенията за инвалидност, заяви пред журналисти главният прокурор Борис Велчев след срещата си със социалния министър Емилия Масларова.

Разговорът се състоя по искане на Масларова, която настоява издаването на фалшиви експертизи за инвалидност да се криминализира. Според социалния министър голяма част от издаваните ТЕЛК решения са подправени. Тя поиска да се предвидят наказания, включително и затвор, както за тези, които издават документите с невярно съдържание, така и за хората, които си плащат за тази услуга. По думите на Велчев целта на проверката е да се види при какви стандарти и критерии работят комисиите, както и каква документация водят и какъв е контролът върху тяхната дейност.Прокуратурата ще провери дейността на комисиите за около година и половина назад. Велчев подчерта, че по този начин инспекцията ще бъде ефективна и ще приключи сравнително бързо. Масларова каза още, че е внесла при главния прокурор сигнали за фалшиви документи от ТЕЛК, с които са били източвани парите на хората с увреждания. Социалното ведомство е разработило и конкретни предложения за промени в Наказателния кодекс и в Закона за здравето.За по-малко от две години хората с решения за инвалидност са се увеличили с около 400 000 души, без да има природни бедствия и военни действия в страната, които да доведат до такъв огромен брой инвалидизирани хора, коментира социалният министър.
В момента хората с увреждания у нас, получили ТЕЛК решения, са над 850 хиляди души или повече от една десета от населението на страната. По думите на Масларова през Първата и Втората световна война в България са се инвалидизирали около 70 000 души.
Фито аптека

ГИНКО БИЛОБА е един от най-старите дървесни видове на земята, известен отпреди 5 500 години. Наричат го каменното дърво. Има дълъг живот и често достига до 1 000 години. Лесно се приспособява и вирее при различни климатични условия. Народната медицина познава Гинко от хилядолетия. Известно е целебното му действие върху централната и вегетативната нервна система. Ползва се за засилване на паметта. Стимулира оросяването на долните крайници. Днес екстрактът е в основата на най-популярните билкови препарати в Америка и Европа. 

ПОКАзАНИЯ за позитивно и тонизиращо действие: 

• Предпазва капилярите (регулира техния тонус, подобрява еластичността им, увеличава оросяването им). Този ефект се дължи на високото съдържание (над 35%) на флавоноиди и гликозиди. 

• При тромбофлебит липоекстрактът не позволява образуването на съсиреци в кръвта и притежава противовъзпалително действие. 

• Предотвратява свиването на бронхите при страдащи от астма. 

• Увеличава кръвния поток към малките съдове на мозъка и крайниците. 

• Има позитивен ефект при шум в ушите и болест на Алцхаймер.
АКУПРЕСУРА/ точков масаж /

Древноизточната медицина се е зародила в края на второто и началото на първото хилядолетие преди новата ера. В основата й лежи концепцията "у-син", според която съществуват пет първоелемента дърво, огън, земя, метал и вода /в индийската философия се прибавя и шести елемент - съзнание/. 

Тези елементи са свързани помежду си с градивни или с разрушителни взаимоотношения. Освен това първоелементите са символи на движението: дървото - на възраждането и развитието /ян/, огънят - на максималното развитие /ян/, металът - на упадъка /преход на "ян" към "ин"/, водата - на пасивността /"ин"/, а земята - е център на цикличните изменения. 

Вътрешните органи се свързват с определени първоелементи - черният дроб и жлъчният мехур съответствуват на дървото сърцето и тънките черва - на огъня, далакът и стомахът - на земята, белите дробове и дебелото черво - на метала, бъбреците и пикочният мехур - на водата. Те също са свързани с градивни и с разрушителни взаимоотношения. 

Градивните взаимоотношения се представят като предаване на енергия от един орган на друг в определена последователност: дърво-огън-земя-метал-вода-дърво. Всеки елемент е "майка" на следващия го и "син" на предходния. 

"Майката" отдава енергия, а "синът" я приема. По такъв начин може да се повлияе засегнатият орган - ако в него има излишна енергия, то се въздействува върху точката за тонизиране на "сина" или върху точката за успокояване на "майката". Ако енергия е намалена, то въздействието е в обратна посока. "Ин" и "ян" са двете противоположни начала на всеки предмет и явление. Те не могат да съществуват едно без друго и се стремят да се изместят взаимно. Отнесено към човешкия организъм "ян" е неговата функция, а "ин" е неговата структура. 

Организмът е здрав, когато между двете начала съществува хармония, и болен, когато едно начало превалира над другото Органите са разделени на "ян"- и на "ин"-органи. 

Към системата "ин" се отнасят плътните органи , наречени органи на натрупване на енергия 

- сърце /огън/, бели дробове /метал/, далак /земя/, бъбреци /вода/, черен дроб /дърво/. 

Към системата "ян" се отнасят кухи органи които се наричат работещи

- стомах /земя/, дебело черво /метал/, тънко черво /огън/ жлъчен мехур /дърво/, пикочен мехур /вода/. 

Всички останали органи се наричат второстепенни.

